钦定古今图书集成/明伦汇编/官常典/第522卷 > 汪世显
## 钦定古今图书集成/明伦汇编/官常典/第522卷 > 汪世显

按《元史》本传：“世显字仲明，巩昌盐州人，系出旺古族。
仕金屡立战功，官至镇远军节度使，巩昌便宜总帅。
金平，郡县望风款附，世显独城守。及皇子阔端驻兵
城下，始率众降。皇子曰：‘吾征四方，所至皆下，汝独固
守，何也’？对曰：‘臣不敢背主失节耳’。又问曰：‘金亡已久，
汝不降果谁为耶’？对曰：‘大军迭至，莫知适从，惟殿下
仁武不杀，窃意必能保全，阖城军民是以降也’。”皇子
大悦，承制锡世显章服，官从其旧。即从南征，断嘉陵
𢭏。大安、田杨诸蛮结阵迎敌，世显以轻骑驰挠之。宋
曹将军潜兵相为掎角，世显单骑突之，杀数十人。黎
明，大将四合，杀其主将，入武信，遂进逼资、普，军葭萌。
宋将依山为栅，世显以数骑往夺之，乘胜定资州，略
嘉定、峨眉，进次开州。时方泥潦，由间道攀缘以达，宋
军屯万州南岸，世显即水北造船以疑之，夜从上游
鼓革舟袭破之，宋师大扰。追奔至夔峡，过巫山，与宋
援军遇，斩首三千馀级。明年，师还，攻重庆，会大暑，乃
罢归觐太宗，赐金符，易其名曰“中山”，且历数其功。世
显拜谢曰：“此皆圣明福德所致，臣何预焉！”辛丑，蜀帅
陈隆之贻书请战，声言有众百万，皇子集诸将议之，
咸谓隆之可生擒也。世显曰：“顾临敌何如，无庸夸辞。”
为军薄成都，隆之战屡却，坚壁不出。其部曲田显约
夜降，隆之觉之，世显曰：“事急矣，亟梯城入救。”显得与
从者七十馀人出，获隆之，斩之。世显复简精锐五百
人，𢭏汉州州兵三千出战，城闭尽没。三日，大军薄其
城，又三日克之。癸卯春，皇子第功，承制拜便宜总帅，
秦、巩等二十馀州事皆听裁决，赐虎符、锦衣、玉带。世
显先已遘疾，至是加剧，皇子遣医络绎往疗，竟不起，
年四十九。中统三年，论功追封陇西公，谥“义武。”延祐
七年，加封陇右王。子七人。